ช่วงเวลาเย็นย่ำเข้า 6 โมงเย็น แฟนผมอยากจะกินขนมจีนน้ำยามาซะอย่างนั้น ก็เลยต้องพาทูนหัวไปนั่งกินขนมจีนเจ้าประจำของผมย่านสะพานพุทธ ที่แฟนผมชอบเป็นการส่วนตัว

ผมมาจากสะพานพุทธฝั่งธนบุรี ขับตรงมาจนเจอทางไปปากคลองตลาด แล้วเราเลี้ยวขวา ผ่านหน้าพระพุทธยอดฟ้าจุฬาโลกฯ แล้ววนไปทางใต้สะพานพุทธ ร้านขนมจีนจะอยู่ตรงหัวมุมทางเลี้ยวไปปากคลองตลาด (ตรงข้ามอู่รถเมล์สาย 8 หรือ ท่าน้ำสะพานพุทธ) 

ท่านใดเอาที่จอดรถยนต์ไป อาจจะต้องไปจอดใต้สะพานก่อนถึงร้านขนมจีนประมาณ 100 เมตร ด้านขวามือ (มีค่าจอดรถ แต่ไม่ทราบราคาครับ) หรือจะไปจอดในวัดราชบูรณะ (วัดเลียบ) แล้วเดินมาก็ได้ครับ ผมเอามอเตอร์ไซค์ไป จอดตรงอู่รถเมล์สาย 8 ครับ เป็นข้างทางริมฟุตบาธ 

จอดรถเสร็จสรรพ เจอป้าคนขาย เดินมารับออเดอร์ เลยจัด ขนมจีนน้ำยากะทิ 2 จาน + น้ำยาป่า 1 จาน + ไข่ต้มสุก 1 ฟอง + น้ำเปล่า 1 ขวด + น้ำแข็งเปล่า 2

พักเดียวเท่านั้น ยังไม่ทันวางของเสร็จ ออเดอร์ที่สั่งไป ก็มาว่างให้ตรงหน้า สำหรับผมแล้ว รสชาตินี้โดนเลยครับ มันเข็มข้น กล่มกล่อม (แต่ถ้าคนไม่ชอบกินเค็มนิด ๆ อาจจะไม่ชอบก็ได้) ผมเริ่มจากใส่พริกป่นที่ร้านไป (ไม่มีช้อนตัก ต้องเขย่า ๆ เอา 555+ แต่ขอเตือนว่า พริกเผ็ดมากนะครับ อย่าใส่เยอะ) และหยิบผักที่ทางร้านเตรียมไว้ใส่ ๆ ๆ ๆ และเริ่มจัดการอาหารตรงหน้า

ส่วนแฟนผมก็เริ่มกะเทาะเปลือกไข่ต้ม แอบมีเสียงบ่นมาว่า "ถ้าเป็นไข่มะตูมจะเยี่ยมมากเลย" (ฮา) แต่รสชาติของน้ำยาไม่ต้องพูดถึงครับ แฟนผมบอก "เอาไป 5!!"

ผักเคียงบนโต๊ะ ดูสดใหม่ ไม่เหี่ยวครับ อาทิ ใบแมงลัก, ใบโหระพา และผักต่าง ๆ (ตามที่ผมแนบภาพไว้) ถ้าเทียบกับร้านข้างถนนถือว่าดูดีครับ (แต่น่าจะมีผ้าขาวบางปิดอีกนิดจะดีมากเลย กันพวกฝุ่นข้างถนน)

ทานกันเรียบร้อยเสร็จสรรพ เรียกป้ามาเก็บเงิน สนนราคาทั้งหมด 95 บาท ผมถือว่า "ถูกมาก ๆ" ถ้าเทียบกับปริมาณและคุณภาพที่ได้รับจากทางร้านครับ ดังนั้น ขอให้คะแนนตามสไตล์ผมเลยละกันครับ (เต็ม 5 ดาว)

1. สถานที่ (2 ดาว) : ค่อนข้างลำบากครับ ถ้าใครเอารถยนต์มา เพราะต้องเสี่ยงกับการไปจอดรถใต้สะพานพุทธ หรือไม่ก็ต้องไปจอดในวัดเลียบแล้วค่อยเดินมา ส่วนใครมอเตอร์ไซค์ก็ริมทางตามสบายครับ (แต่อย่าไปจอดริมโค้งหน้าร้านนะครับ โดนรถชนเอาได้ง่าย ๆ เลย) 

2. รสชาติ (4 ดาว) : ผมชอบโดยส่วนตัวครับ ความสอดประสานกันของน้ำยากะทิที่คลุกเคล้าเข้ากับขนมจีนได้อย่างลงตัว ปริมาณเข้ากันพอดี ผมให้ 4 ดาวเลยครับ

3. การบริการ (4 ดาว) : บริการดีครับ ป้าอาจจะหน้าตาไม่ค่อยรับแขก แต่อัธยาศรัยดีมาก เรียก "ลูก ๆ" ทุกคำ และอาหารมาแบบรวดเร็วทันใจ ใช้ได้เลยครับ

4. ความคุ้มค่า (5 ดาว) : ขนมจีนน้ำยา 3 จาน + ไข่ต้ม 1 ฟอง + น้ำเปล่า 1 ขวด + น้ำแข็งเปล่า 2 ทั้งหมดนี้สนนราคาแค่ 95 บาท กับ รสชาติขนาดนี้ ผมถือว่า "สุดคุ้ม" ครับ 

สรุป .. ถ้าท่านกำลังมองหาร้านขนมจีนน้ำยาข้างทาง ย่านพระนคร ราคาถูก คุณภาพคับจอ และชอบน้ำยาแบบเข็มข้น ขนมจีนเส้นเรียวเล็ก ร้านขนมจีนน้ำยาโกโรจน์ เจ้าเก่า ไม่ทำให้ท่านผิดหวังแน่นอน
